Rozhodnutie Komisie
z 31. mája 1999,
ktorým sa mení a dopĺňa rozhodnutie 95/108/ES, týkajúce sa zdravotných ochranných opatrení proti africkému moru ošípaných na Sardínii, Taliansko
(oznámené pod číslom dokumentu C(1999) 1438)
(Text s významom pre EHP)
(1999/384/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatniteľných vo vnútrokomunitárnom obchode s cieľom dobudovať vnútorný trh [1], naposledy zmenenú a doplnenú smernicou 92/118/EHS [2], a najmä jej článok 10,
so zreteľom na smernicu Rady 89/662/EHS z 11. decembra 1989 týkajúcu sa veterinárnych kontrol vo vnútrokomunitárnom obchode s cieľom dobudovať vnútorný trh [3], naposledy zmenenú a doplnenú smernicou 92/118/EHS, a najmä jej článok 9,
(1) Keďže, v dôsledku situácie týkajúcej sa afrického moru ošípaných v Taliansku, Komisia prijala rozhodnutie 95/108/ES z 28. marca 1995, týkajúce sa určitých zdravotných ochranných opatrení proti africkému moru ošípaných na Sardínii, v Taliansku [4].
(2) Keďže africký mor ošípaných sa musí považovať za chorobu endemickú v provincii Nuoro, región Sardínia, Taliansko.
(3) Keďže situácia s chorobou je náchylná ohroziť stáda v ostatných regiónoch Talianska a v ostatných členských štátoch, pokiaľ ide o obchod so živými ošípanými, čerstvým bravčovým mäsom a určitými výrobkami na báze mäsa.
(4) Keďže rozhodnutie Rady 90/424/EHS z 26. júna 1990 o výdavkoch vo veterinárnej oblasti [5], naposledy zmenené a doplnené rozhodnutím Rady 94/370/ES [6], poskytuje možnosť finančnej účasti spoločenstva na eradikácii a sledovaní chorôb zvierat.
(5) Keďže je cieľom v rámci programu eradikácie prijatého rozhodnutím Komisie 98/703/EHS z 26. novembra 1998, ktorým sa schvaľujú programy eradikácie chorôb zvierat predložené na rok 1999 členskými štátmi a ktorým sa stanovuje výška finančného príspevku spoločenstva [7] eliminovať africký mor ošípaných z ostatných infikovaných oblastí Sardínie.
(6) Keďže vzhľadom na situáciu týkajúcu sa zdravia zvierat v provincii Sassari, v provincii Oristano a v provincii Cagliari a zavedené kontroly premiestňovania v regióne Sardínia sa skúšobné postupy uplatniteľné na určité ošípané určené na zabitie môžu zmeniť a doplniť.
(7) Keďže talianske orgány prijali právne opatrenia s cieľom zakázať premiestňovanie živých ošípaných, čerstvého bravčového mäsa a určitých výrobkov na báze bravčového mäsa z územia regiónu Sardínia a prijatie týchto právnych opatrení zaručuje účinnosť implementácie tohto rozhodnutia.
(8) Keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Rozhodnutie 95/108/ES sa mení a dopĺňa nasledovne:
1. V článku 2 ods. 2 písmeno b) sa piata a šiesta zarážka nahrádza nasledovnými:
"- boli zahrnuté do populácie ošípaných na majetku, na ktorý sa vzťahuje program serologického testovania vyžadovaný v rámci programu eradikácie afrického moru ošípaných prijatého Komisiou v kontexte ustanovení rozhodnutia Rady 90/424/ES a počas posledných šiestich mesiacov neboli zistené žiadne protilátky vírusu afrického moru ošípaných,
- boli zahrnuté do programu serologického testovania pred premiestnením vykonaného v čase desať dní pred prepravou na zabitie ak neboli zistené žiadne protilátky vírusu afrického moru ošípaných; program testovania pred premiestnením pre danú zásielku musí byť navrhnutý tak, aby poskytol približne 95 % spoľahlivosť zistenia zvierat pozitívnych na sérum pri 5 % úrovni prevalencie."
2. Článok 6 sa nahrádza takto:
"Článok 6
Taliansko predloží všetkým členským štátom a Komisii:
a) zoznam obsahujúci názvy a lokality určených bitúnkov uvedených v článku 2 a názvy a lokality určených prevádzkární uvedených v článku 4, pododsek 2 písmeno b) a schválených centrálnym veterinárnym orgánom,
b) každých šesť mesiacov správu obsahujúcu informácie o počte ošípaných, ktoré boli podrobené opatreniam uvedeným v článku 2 ods. 2 písmeno b) a výsledky vykonaného serologického testovania."
Článok 2
Členské štáty zmenia a doplnia opatrenia, ktoré uplatňujú pri obchodovaní tak, aby ich uviedli do súladu s týmto rozhodnutím. Bezodkladne o tom budú informovať Komisiu.
Článok 3
Toto rozhodnutie je adresované členským štátom.
V Bruseli 31. mája 1999